Դավի Պրյոպեր

**Դավի Պրյոպեր** (, ), հոլանդացի պրոֆեսիոնալ ֆուտբոլիստ։ Ներկայումս հանդես է գալիս Բրայթոն ընդ Հոուվ Ալբիոնի և Նիդերլանդների ազգային հավաքականի կազմում։ Խաղում է կենտրոնական կիսապաշտպանի դիրքում։

## Ակումբային կարիերա
### Վիտես
Պրյոպերը Վիտեսի ակադեմիայի սան է։ Իր պրոֆեսիոնալ դեբյուտը նշեց 2010 թվականի հունվարի 17-ին՝ փոխարինման մտնելով ՆԵԿ-ի դեմ խաղում։ Թիմի մեկնարկային կազմում առաջին անգամ խաղադաշտ դուրս եկավ ապրիլի 13-ին՝ ՆԱԿ Բրեդայի դեմ խաղում։ Իր առաջին գոլը պրոֆեսիոնալ կարիերայում խփեց օգոստոսի 14-ին՝ Այաքսի դեմ խաղում։ Նոյեմբերի 14-ին Պրյոպերը 2 գոլային փոխանցման հեղինակ դարձավ ՎՎՎ Վենլոյի դեմ խաղում։ 2011 թվականի սեպտեմբերի 17-ին նա 2 գոլային փոխանցում տվեց Ռոդայի դեմ խաղում։ Առաջին հանդիպումը եվրոպական առաջնություններում հոլանդացին անցկացրեց 2012 թվականի հուլիսի 19-ին՝ Եվրոպայի Լիգայի որակավորման երկրորդ փուլի Լոկոմոտիվ Պլովդիվի դեմ խաղում։ 2012-13 մրցաշրջանում Պրյոպերը անցկացրեց 33 հանդիպում՝ դառնալով 2 գոլի հեղինակ։

2013 թվականի դեկտեմբերի 7-ին Պրյոպերը դուբլ ձևակերպեց ՊՍՎ Էյնդհովենի դեմ խաղում։ 2014 թվականի ապրիլի 12-ին հոլանդացին 2 գոլային փոխանցում տվեց Կամբյուրի դեմ խաղում։ Ապրիլի 27-ին նա գոլ խփեց Գո Ըհեդ Իգլսի դեմ հանդիպման 79-րդ րոպեին՝ փրկելով իր թիմին պարտությունից։ Սեպտեմբերի 20-ին Պրյոպերը գոլի հեղինակ դարձավ Հերենվենի դեմ խաղում, իսկ հանդիպումն ավարտվեց 1-1 հաշվով։ Դեկտեմբերի 7-ին նա հեռացվեց խաղադաշտից Տվենտեի դեմ խաղում՝ կարմիր քարտ ստանալով հանդիպման 49-րդ րոպեին։ 2015 թվականի փետրվարի 28-ին հոլանդացին գոլ խփեց ՊԵԿ Զվոլեի դեմ խաղում։ Վիտեսի առաջին թիմի կազմում Պրյոպերը անցկացրեց 162 հանդիպում՝ դառնալով 21 գոլի և 18 գոլային փոխանցման հեղինակ։

### ՊՍՎ Էյնդհովեն
2015 թվականի հուլիսի 12-ին Պրյոպերը 4 տարվա պայմանագիր կնքեց ՊՍՎ Էյնդհովենի հետ։ Իր դեբյուտը նշեց օգոստոսի 2-ին՝ մեկնարկային կազմում խաղադաշտ դուրս գալով Նիդերլանդների սուպերգավաթի Գրոնինգենի դեմ խաղում՝ այս խաղում դառնալով գոլային փոխանցման հեղինակ և օգնելով իր նոր թիմին նվաճել գավաթը։ Օգոստոսի 30-ին հոլանդացին 2 գոլային փոխանցում տվեց Ֆեյենորդի դեմ խաղում։ Իր առաջին գոլը ՊՍՎ-ի կազմում Պրյոպերը խփեց սեպտեմբերի 12-ին՝ Կամբյուրի դեմ խաղում։ Առաջին հանդիպումը Չեմպիոնների Լիգայում անցկացրեց սեպտեմբերի 15-ին՝ խմբային փուլի Մանչեսթեր Յունայթեդի դեմ խաղում։ Հոկտեմբերի 27-ին նա գոլի և 2 գոլային փոխանցման հեղինակ դարձավ Նիդերլանդների գավաթի Գենեմույդենի դեմ խաղում։ Հոկտեմբերի 31-ին Պրյոպերը դուբլ ձևակերպեց Դե Գրաֆսխապի դեմ խաղում։ Դեկտեմբերի 8-ին հոլանդացին գոլ խփեց Չեմպիոնների Լիգայի խմբային փուլի ԲԿՄԱ Մոսկվայի դեմ հանդիպման 86-րդ րոպեին՝ 2-1 հաշվով հաղթանակ պարգևելով ՊՍՎ Էյնդհովենին։ 2015-16 մրցաշրջանում Պրյոպերը անցկացրեց 44 հանդիպում՝ դառնալով 12 գոլի և 11 գոլային փոխանցման հեղինակ։
[ձախից|մինի|320x320փքս|Պրյոպերը [ՊՍՎ Էյնդհովենի կազմում 2015 թվականին]]
2016 թվականի հուլիսի 31-ին Պրյոպերը գոլ խփեց Նիդերլանդների սուպերգավաթի Ֆեյենորդի դեմ խաղում՝ օգնելով ՊՍՎ Էյնդհովենին հաղթել 1-0 հաշվով և նվաճել գավաթը։ Օգոստոսի 19-ին հոլանդացին երկարաձգեց իր պայմանագիրը ակումբի հետ մինչև 2020 թվականը։ Սեպտեմբերի 21-ին նա դուբլ ձևակերպեց Նիդերլանդների գավաթի Ռոդայի դեմ խաղում։ Սեպտեմբերի 28-ին Պրյոպերը գոլ խփեց Չեմպիոնների Լիգայի խմբային փուլի Ռոստովի դեմ խաղում։ 2017 թվականի հունվարի 28-ին նա գոլի հեղինակ դարձավ Հերակլեսի դեմ հանդիպման 87-րդ րոպեին՝ 2-1 հաշվով հաղթանակ պարգևելով իր թիմին։ Ապրիլի 15-ին հոլանդացին գոլ խփեց ԱԴՕ Դեն Հագի դեմ խաղում, իսկ հանդիպումն ավարտվեց 1-1 հաշվով։ ՊՍՎ Էյնդհովենի կազմում Պրյոպերը անցկացրեց 89 հանդիպում՝ դառնալով 22 գոլի և 20 գոլային փոխանցման հեղինակ։

### Բրայթոն ընդ Հոուվ Ալբիոն
2017 թվականի օգոստոսի 7-ին Պրյոպերը 4 տարվա պայմանագիր կնքեց Բրայթոն ընդ Հոուվ Ալբիոնի հետ։ Ակումբը նրա համար վճարեց ռեկորդային 10 միլիոն ֆունտ ստերլինգ։ Իր դեբյուտը Պրեմիեր Լիգայում նշեց օգոստոսի 12-ին՝ թիմի մեկնարկային կազմում խաղադաշտ դուրս գալով Մանչեսթեր Սիթիի դեմ խաղում։ 2018 թվականի ապրիլի 7-ին Պրյոպերը հեռացվեց խաղադաշտից Հադերսֆիլդ Թաունի դեմ խաղում՝ կարմիր քարտ ստանալով հանդիպման 74-րդ րոպեին։ Իր առաջին գոլը Բրայթոնի կազմում խփեց 2019 թվականի փետրվարի 26-ին՝ Լեսթեր Սիթիի դեմ խաղում։ Դեկտեմբերի 8-ին հոլանդացին գոլ խփեց Վուլվերհեմպտոն Ուոնդերերսի դեմ խաղում, իսկ հանդիպումն ավարտվեց 2-2 հաշվով։

## Միջազգային կարիերա
Պրյոպերը ներկայացրել է Նիդերլանդները տարբեր տարիքային երիտասարդական հավաքականներում։ 2010 թվականին նա մինչև 19 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 2 հանդիպում։

Նիդերլանդների ազգային հավաքական Պրյոպերը առաջին անգամ հրավիրվեց 2013 թվականի նոյեմբերի 12-ին՝ Ճապոնիայի և Կոլումբիայի դեմ խաղերի համար, սակայն այս հանդիպումներում խաղադաշտ դուրս չեկավ։ Իր դեբյուտը ազգային հավաքականում նշեց 2015 թվականի հունիսի 5-ին՝ փոխարինելով Ռոբին վան Պերսիին Միացյալ Նահանգների դեմ խաղում։ Հավաքականի մեկնարկային կազմում առաջին անգամ խաղադաշտ դուրս եկավ 2016 թվականի հոկտեմբերի 10-ին՝ Ֆրանսիայի դեմ խաղում։

Իր առաջին գոլը Նիդերլանդների հավաքականի կազմում Պրյոպերը խփեց 2017 թվականի սեպտեմբերի 3-ին՝ դուբլ ձևակերպելով Բուլղարիայի դեմ խաղում։ Հոկտեմբերի 7-ին նա գոլ խփեց Բելառուսի դեմ խաղում՝ օգնելով իր թիմին հաղթել 3-1 հաշվով։ 2019 թվականի մայիսի 28-ին Պրյոպերը ընդգրկվեց Նիդերլանդների՝ ՈՒԵՖԱ Ազգերի Լիգայի եզրափակիչ փուլի համար վերջնական կազմում։ Նիդերլանդները զբաղեցրեց երկրորդ հորիզոնականը մրցաշարում՝ եզրափակչում 1-0 հաշվով պարտվելով Պորտուգալիային։

## Կարիերայի վիճակագրություն
### Ակումբային վիճակագրություն
*2019 թվականի դեկտեմբերի 20-ի դրությամբ*

### Միջազգային վիճակագրություն
*2019 թվականի դեկտեմբերի 20-ի դրությամբ*

### Միջազգային գոլեր

## Նվաճումներ
### Ակումբային
**ՊՍՎ Էյնդհովեն**

* Նիդերլանդների առաջնություն. 2015–16
* Նիդերլանդների սուպերգավաթ. 2015, 2016

### Միջազգային
**Նիդերլանդներ**

* ՈՒԵՖԱ Ազգերի Լիգա. երկրորդ տեղ. 2018–19

## Ծանոթագրություններ

## Արտաքին հղումներ
* Պրյոպերի պաշտոնական Ֆեյսբուքի էջը
* Պրյոպերի պաշտոնական Տվիտերի էջը
* Պրյոպերի պաշտոնական Ինստագրամի էջը
* Պրյոպերը transfermarkt-ում
* Պրյոպերը soccerbase.com-ում
* Պրյոպերը WhoScored.com կայքում
* Պրյոպերը ՊՍՎ Էյնդհովենի պաշտոնական կայքում 
* Պրյոպերը Բրայթոն ընդ Հոուվ Ալբիոնի պաշտոնական կայքում
* Պրյոպերը Պրեմիեր Լիգայի պաշտոնական կայքում
* Պրյոպերը ՈՒԵՖԱ-ի պաշտոնական կայքում

Կատեգորիա:Անգլիայի լեգեոներ ֆուտբոլիստներ
Կատեգորիա:Բրայթոն ընդ Հոուվ Ալբիոնի ֆուտբոլիստներ
Կատեգորիա:Հոլանդացի ֆուտբոլիստներ
Կատեգորիա:Նիդերլանդների հավաքականի ֆուտբոլիստներ
Կատեգորիա:ՊՍՎ Էյնդհովենի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Վիտեսի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ